Asunto on hyvällä sijainnilla niinkuin on luvattu. Se on tilava kahden erillisen makuuhuoneen asunto. Asunnossa majoittuu hyvin neljä henkilöä. Asunto on rauhallinen, vaikka se sijaitsee Vallettan keskustassa. Samasta korttelista löytyy leipomo ja pieni kauppa. AirBnB ilmoittaa että taloyhtiössä on pyykinpesukone, mutta todellisuudessa pyykinpesukone on asunnon oma. Tämä oli ehdottomasti positiivinen yllätys.
Moni aikaisempi vieras oli kehunut asuntoa hohtavan puhtaaksi, mutta meidän mielestä asunto ei sitä ollut. Päällisin puolin asunto oli siisti, mutta esimerkiksi ilmastointilaitteita ei oltu puhdistettu asunnossa. Tästä johtuen toisen makuuhuoneen ilma haisi pahalta. Tämä on myös paloturvallisuusriski. Lisäksi alakerran yksi ilmastointilaite vuosi vettä lattialle. Keittiön astiapyyhkeissä oli tahroja. Pesutilojen puhtaudessa olisi ollut parantamisen varaa.
Asunnon portaiden kaiteita oli paikattu ilmastointiteipillä, joka antoi epäsiistin tunteen asunnosta. Asunnon lattialaattoja oli irronnut siten että sauma-aine oli päässyt lattialle.
Keittiö oli tilava ja sieltä löytyi kaikki tarvittavat kodinkoneet. Keittiössä harmitti se että siellä oli huonot kattilat, huonot keittiöveitset ja tahraiset keittiöpyyhkeet. Keittiö siis itsessään on todella hyvä ja hieno mutta mitä teet tuollaisella keittiöllä jos sinulla ei ole siellä sellaisia keittiövälineitä, millä saisit edes aamupalan tehtyä ilman taistelua.
Itse asunnon vuokraajaa Paul:ia me emme nähneet koko matkan aikana, koska asunnon kävi luovuttamassa Steve niminen henkilö, jonka oletimme olevan talonmies. Steve tuli myöhässä luovuttamaan asunnon meille saapuessamme eikä hän ohjeistanut että hänet pitää odottaa checkoutin yhteydessä paikalle. Checkoutin yhteydessä Steve oli taas myöhässä ja hän haukkui puhelimessa taksikuskin joka oli jo lähtenyt viemään meitä lentokentälle.
Taksipalvelu minkä otimme vuokraajan kautta oli aina ajoissa ja ystävällinen vaikka taksi maksoikin muutaman euron enemmän kuin muualta otettu taksi.
Kokonaisuudessaan asunto oli erinomaisella sijainnilla varustettu tilava neljän hengen majoitus. Edellä kerrotut useat pienet epäkohdat kuitenkin laskivat asunnon yleistä tunnelmaa sekä jopa vaikeuttivat asunnossa majoittumista ja mm. aamupalojen tekoa.